Jens Henrik Højbjerg stopper efter 11 år som rigspolitichef ved udgangen af februar 2020 for at tiltræde stilling som politirådgiver ved FN-mission i New York til sommer. Det oplyser Justitsministeriet i en pressemeddelelse. Den nu afgående politichef takker i pressemeddelelsen medarbejderne i politiet og kalder det "en stor ære" at arbejde med dem: - Det har været et enormt privilegium at stå i spidsen for dansk politi i så lang en periode. Jeg vil gerne sige en kæmpe stor tak til alle medarbejdere, som hver dag med engagement og mod løser de mange forskellige og uforudsigelige opgaver. Det har været en daglig glæde, siger han. Har været chef under otte ministre Justitsminister Nick Hækkerup (S) takker Jens Henrik Højbjerg, der ifølge ministeren har arbejdet i en tid med stort pres på betjente og området. Ministeren nævner blandt andet bandekonflikter, alvorlig terrortrussel, cyber-kriminalitet og stigende økonomisk kriminalitet. - Jens Henrik Højbjerg har været helt afgørende for en gennemgribende fornyelse af dansk politi, som har været med til at sikre, at vores politi kan levere tryghed til os alle. Jeg ønsker ham held og lykke med den nye stilling som politirådgiver ved den danske FN-mission i New York. Jens Henrik Højbjerg har været rigspolitichef under otte justitsministre, og var i 2006-2008 politidirektør i Nordjyllands Politi.

Referat:
Ministeren på området takker rigspolitichefen for hans arbejde.